Qaradağlılar/Fəthoğlu oymağı
Ustaclı  elinə  daxil  olan  oymaqlardan  biri  də  Fəthoğludur. Bu  oymağın  camaatı  Təbriz  ətrafında  məskunlaşmışdı.
Fəthoğlu  oymağından  çıxan  ünlü  əmirlərdən  biri  Əliqulu  bəydir. Əliqulu  bəy  Şah  Məhəmməd  Xudabəndənin  böyük  oğlu  Həmzə  mirzənin    lələsi  idi. Şahdan  xan  ünvanı  almışdı.
Əliqulu  xan  adlı-sanlı  əmirləri  bir-biriləri  ilə  dalaşdırıb,  nüfuzdan  saldı. Azərbaycan-Təbriz  bəylərbəyi  Əmir  xan  Mosullu-Türkmanı  Qəhqəhə  qalasına  saldırıb,  yerinə  keçdi. 1585-ci  ildə  Təbriz  bəylərbəyi  oldu.
Əliqulu  xanın  Hüseynqulu  bəy  adlı  qardaşı  vardı.
Hüseynqulu  bəy  sultan  ünvanı  ilə  Təbriz  şəhərinin  darğası  olmuşdu. Sonra  qardaşını  əvəzləmişdi. 
Fəthoğlu  oymağından  çıxan  səsli  oğullardan  biri  də  Həsən  bəydir. Həsən  bəy  I  Şah  Təhmasibin  ağalığı  dönəmində  Qızılbaş  ordusunda  qulluq  edirdi. 1551-ci  ildə  Şəki  yürüşündə  iştirak etmişdi  və  Kiş  qalasının  alınmasında  qəhrəmanlıq  göstərmişdi.    

Qaradağlılar